Soafo a ɔhwɛ Ahododzi na Nsu nsɛnsɛm do, Maame Cecilia Abena Dapaah, ada ne nsɛm edzi afa ɔyaw a odzi no wɔ sikabɔtsen a wɔdze hyɛ mu dze tsew nsu ho ansaana nyimpa etum anom ɔnam kwan bɔn a nkorɔfo fa do tu famu egudzi ho, mekyerɛ galamsey.
Maame Cecilia Abena Dapaah frɛɛ mpanyimfo dɛ wɔnhwɛ mpɛ kwan nsiiw dɛm kwan a bɔn a nyimpa bi nam do dze rutu famu egudzi(galamsey) na ɔhaw a ɔdze ba no ano. Ɔda nsɛm yi edzi ber a ɔnye mpanyimfo bi a wɔda Ghana edwumakuw a wɔhwɛ nsusɛm do (Ghana water Company limited) bɔɔ anan kɔhwɛɛ Offin River wɔ Asantse Mntɔw mu no. Ne nsɛm a ɔdze too gua no bi nye dɛ;
“Mpɛmpɛmdo yi, yeehu dɛ sika a yɛdze hyɛ nsusɛm mu ansaana yeenya nsu no no bo akɔ sor na akɛyɛ dɛ iyi nnyae mbaa ewiei. No dɛm ntsi, ahemfo, mbabun, som ahorow mu mpanyimfo, ndwumakuw nketsewaa a wɔwɔ ho kwan dɛ wotu famu egudzi (small scall miners) na ankorankor rebɛka abɔ mu dze aboa abɔ hɛn mantem ho ban. Ɔsoafo a ɔhwɛ bambɔ ho asɛm dɛ, sɛ ihu biribi a, ka biribi, na yɛdze biribi reka ho”.
Madam Cecilia Abena Dapaah ka dɛ, wɔbɛba berano berano abɔhwɛ esutsen ahorow a ɔwɔ Ghana mu nyinaa na ayɛ kwan a yɛbɛfa do dze abɔ hɛn nsusɛm na hɛn mantem ho ban, na aboa hɛn ma yeedu hɛn botae ho.
Edwumakuw a wɔhwɛ nsunsɛm do wɔ ɔman Ghana mu so dze too gua dɛ, dza a ɔhaw hɔn kɛse nye sika a wɔdze besiesie nsu no no bo a akɔ sor na eso dɛ wobenya mfir dze ahyɛ dza a asɛe no anan mu. Iyi ne saintsir nye dɛ ɔnam fi pii a ɔwɔ nsu no mu ntsi, aber biara na hɔn mfir resɛe wɔ hɔn edwumayɛ mu. Bio wonntum nnya nsu no dodow pii mma nyimpa dɛ mbrɛ ɔsɛ ɔnam galamsey dwumadzi no ntsi. Panyin ɔhwɛ toto ndzɛmba wɔ edwumakuw a wɔhwɛ nsusɛm do, Owura Clifford Braimah dze kɔkɔbɔ too hɔ faa iyi no nsunsuando ho. Dza ɔdze too citi news fo enyim nye dɛ;
“Ɔnnkyɛr na hɛn mfir asɛe na afei, sika so a yɛdze dzi nsu no ho edwuma ansaana nyimpa etum anom no no so no bo akɔ sor na sɛ ɔba no dɛm a nkorɔfo rennya nsu na nsusɛm so ho bɛyɛ dzen. Ɔkyerɛ dɛ, dɛm saso yi ntsi, yennkotum dze galamsey ho nsɛm ayɛ aserɛwsɛm bio osiandɛ obudu beebia a, hɛn nyinaa benya ɔhaw wɔ ɔnam Ghana mu fa hɛn nsusɛm ho”.
Ɔsanee dze too gua bio dɛ, ɔhaw pii na aba hɔn do wɔ hɔn edwumayɛ ɔnam dɛm tsebea ntsi na iyi so ama edwumakuw no robɔ kaw ara yie tsitsiriw nye ndur a wɔdze dzi nsu no ho dwuma ansaana nyimpa etum dze abɔ hɛn ho bra. Panyin yi kyerɛ dɛ, na sɛ iyi kɔ do kyɛr a, wobegyaa edwumayɛ wɔ dɛm mbeambea a galamsey rehaw hɔn wɔ no na eso wɔbɛsesa kwan a wɔfa do dzi hɔn dwuma
